钦定古今图书集成/明伦汇编/氏族典/第113卷 > 崔文荣
## 钦定古今图书集成/明伦汇编/氏族典/第113卷 > 崔文荣

按《明外史崔文荣传》：“文荣，海宁卫人，世指挥佥事。文
荣举武会试，天启五年嗣职，授南安守备。崇祯中，盗
逼桂阳，文荣督所部会剿，却贼四万人，以功擢武昌
参将。十六年，张献忠犯武昌。先是楚王出资募兵，应
募者蕲黄溃卒及贼间谍，至是开门纳贼。文荣方出
斗还，阖城扉不及，跃马大呼，杀三人。贼攒槊刺之，洞”
胸死。有朱士鼎者，起家武进士，为巡江都司。城陷被
执，大骂。贼断其右手，乃以左手染血洒贼，贼又断之，
不死。贼退，令人缚笔于臂，能作楷字。招集旧卒，训练
如常。